Vaikka olen perussuomalaisten kanssa lähes kaikesta eri mieltä, minua hävettää että tunnen niin vähän persuja tai heitä äänestäviä. Minulla on Facebookissa 2369 kaveria, joista julkisesti perussuomalaisia äänestäviä on ehkä kymmenen ja kaappipersuja muutama kymmen. Jos kaveripiirini vastaisi demografialtaan Suomen kansaa, perussuomalaisia äänestäviä tulisi olla lähes kuusi sataa.

Suhtautuminen perussuomalaisiin ja heitä äänestäviin on häpeilevä, hämmentynyt ja säälivä

Viiteryhmäni suhtautuminen perussuomalaisiin ja heitä äänestäviin on häpeilevä, hämmentynyt ja säälivä. Näemme persujen kannattajat harhaanjohdettuina rassukoina, jotka ajavat maaseudulla diesel-autojaan ja pelkäävät muutosta ja muukalaisia. Pahimmillaan kuva perussuomalaisesta on puoli-ihmisen kaltainen, vaarallinen rasistijuntti, josta olisi parasta päästä eroon.

Olin maanantaina vieraana A-studiossa, jossa pohdittiin, miksi perussuomalaiset ovat muita puolueita taivampia somessa. Vaikka kyseenalaistin koko väittämän Underhood-somepalvelun dataan vedoten, Twitter kertoi, miksi puhetta persuista riittää.

Jo ennen lähetystä A-studion tviitin kommenttiketjussa nousi nettiraivo: ”Miten niin taitava? Häikäilemätön manipuloija. Goebbels taputtaa haudassa käsiään. Yle kannustaa.”, ”Se että perustaa tuhansia tilejä twitteriin ja suoltaa niillä loputonta rasistista vihaa twitterin täyteen on tietysti omalla tavallaan ”taitavaa”.”, ”Häiriintynyttä se on. Pistää myös miettimään, että mistä rahat ja aika moiseen.”, ”Onko valehtelu, öykkäröinti ja suora rasistinen vihanlietsonta ”taitavuutta”?”, ”Persun taitavuutta osoittaa sekin, että studioon ujutetaan pakinoitsija Hörhö Huppari, sekundapersu.”

Goebbels taputtaa haudassa käsiään

Tämä siis ennen lähetystä. Kaikki kiukku tuli perussuomalaisten vastustajilta, ja vasta lähetyksen jälkeen ketjuun ilmestyi pari oikeistolaista naureskelemaan närkästykselle. Pakko muuten myöntää, että tuo ”sekundapersu” nimitys nauratti kaltaistani demarihenkistä citysuvakkia.

Suurin osa perussuomalaisista ei lietso rasistista vihaa. Valtaosa persujen äänestäjistä esiintyy sosiaalisessa mediassa omalla nimellään ja avautuu arkistista asioista, ehkä vähän tylsästi, mutta maltillisesti. Lähes neljäsosa äänestämään oikeutetusta kansasta ei sovi Twitter-aktivistien mielikuvaan ilmastoa tuhoavasta natsitrollista.

En tietenkään kiellä, etteikö äärioikeiston trollaus ja häirintä olisi oikea ja huolestuttava ilmiö, mutta jos pahimpia törkyturpia vastustetaan profiloimalla koko puolue ja yli 600 000 heitä kannattavaa suomalaista samaan nippuun, ollaan ensinnäkin väärässä. Ja toiseksi se ei johda kuin syvenevään kuiluun kansanosien välillä ja kenties myös perussuomalaisten suosion kasvamiseen entisestään.

Mitä sitten pitäisi tehdä? Poistaa osa kansasta?

Meidän on pakko pystyä keskustelemaan vaikeista asioista suuttumatta. Populistipuolueita ei voi kieltää, vaikka siitä ehkä joku haaveilee, eikä populistien valheellisiakaan läppiä voi sensuroida. On suorastaan vaarallista huutaa, ettei ”rasistien kanssa voi keskustella” ja tarkoittaa, ettei perussuomalaisia saa kuunnella tai heihin tutustua. Mitä sitten pitäisi tehdä? Poistaa osa kansasta? Luottaa siihen, että kun tarpeeksi kiljuu Twitterissä, persu paranee ja muuttuu demariksi?

Uskon ihan oikeasti, että keskustelemalla väärinkäsitykset vähenevät, mielipiteet maltistuvat ja yhteiskunta eheytyy. Siksi toistan jo keväällä julistamani lupauksen, että alan persukuiskaajaksi.

Käytännön toimena aion hankkia somessa vähintään yhden persukaverin viikossa. Pelottava projekti.

EDIT: Korjasin ilmaisun ”lähes neljäsosa kansasta” muotoon ”lähes neljäsosa äänestämään oikeutetusta kansasta”